paragraph_text: Pseudonim (starogrčki ψεῦδο = 'lažno', ονυμα = 'ime') jest lažno, drugo ime pomoću kojega se neka osoba predstavlja s ciljem zatajivanja svog pravog identiteta ili kao način da se osoba predstavi u drugom svjetlu ili za razbijanje predrasuda oko podrijetla ili pripadnosti pojedinom spolu. Može se nazvati i umjetničko ime, ili alias (od latinskog aliās - na drugi način) ili akronimom a.k.a (od engleskog also known as - poznat kao). Kod pisaca se rabi i francuski izraz nom de plume (ime iza pera).